# **Heimssýnarfundur 1. desember 2018**

Góðir fundarmenn, til hamingju með daginn.

Á aldarafmæli fullveldis Íslands er rétt að horfa um öxl um leið og horft er til bæði nútíðar og framtíðar. Sannfæring formæðra okkar og forfeðra um, að landinu mundi betur farnast með sjálfstjórn eigin mála en með ákvarðanatöku um landshagi í kóngsins Kaupmannahöfn réð baggamuninn um það, að sótt var fast fram í nokkrum áföngum til fullveldis, og nú, þegar öld er liðin frá fullveldisendurheimt landsins, má hiklaust fullyrða, að endurheimt fullveldisins hafi reynzt þjóðinni mikið gæfuspor í öllu tilliti.

Fullveldið hefur reynzt eins konar brjóstvörn þjóðarinnar í samskiptum við aðrar þjóðir, en því er ekki að leyna, að samskiptin við Evrópusambandið eru tekin að reyna mjög á þanþol Stjórnarskrárinnar og hugmyndir margra landsmanna um inntak fullveldis. Vegna samstarfs EFTA og ESB á vettvangi Evrópska efnahagssvæðisins, EES, er okkur gert að taka upp marga og stundum stóra lagabálka frá ESB, sem ganga gegn hagsmunum okkar að margra mati eða eiga alls ekki við í okkar litla samfélagi. Evrópurétturinn er ráðandi umfram íslenzkan rétt samkvæmt EES-samninginum, eins og lýsir sér með úrskurði EFTA-dómstólsins 2017 um innflutning matvæla, þar sem innflutningsskorður Alþingis frá 2009 í nafni lýðheilsu og sjúkdómavarna búfjár voru dæmdar ólögmætar. Er enn ekki búið að bíta úr nálinni með þá fullveldisskerðingu.

Reynt er nú um stundir að klæða afsal ríkisvalds í hendur erlendra stofnana í búning nýrra lögfræðilegra útlegginga um, að með framsali fullveldis á afmörkuðum sviðum til fjölþjóðlegra stofnana sé verið að deila fullveldinu með öðrum, sem sé tímanna tákn. Taka ber vara við því, þegar lögfræðingar og aðrir taka að réttlæta skerðingu fullveldis landsins á hverju sviðinu á fætur öðru með því að rugla saman annars vegar þjóðréttarlegum skuldbindingum, eins og Íslendingar undirgengust t.d. með aðildinni að Sameinuðu þjóðunum og Hafréttarsáttmálanum, og hins vegar yfirþjóðlegu valdi hérlendis, eins og aðildin að EES hefur reynzt hafa í för með sér, þar sem Íslendingar verða að taka upp hluta af löggjöf Evrópusambandsins, sem hefur bein áhrif á hagsmuni fyrirtækja og einstaklinga hérlendis, sem njóta þá ekki lengur lögvarins réttar síns sem þegnar íslenzka ríkisins. Dæmi um þetta eru völd Landsreglarans-reglusetningararms ESB á Íslandi á orkusviði. Hann mun öðlast völd hérlendis til eftirlits með orkumarkaði, reglusetninga og sekta í orkugeiranum, sem íslenzk yfirvöld geta hvorki stöðvað né haft nein áhrif á, ef Þriðji orkumarkaðslagabálkur ESB verður innleiddur í EES-samninginn.

Norðmenn standa frammi fyrir nákvæmlega sömu þversögnum, sem verða í þeirra þjóðlífi, ef af þessari innleiðingu verður. Mætir norskir lögfræðingar hafa leitt að því skýr lögfræðileg rök, að þessi innleiðing muni jafngilda stjórnarskrárbroti í Noregi. Nægir að nefna í þeim hópi prófessor Peter Örebech, sérfræðing í Evrópurétti við háskólann í Tromsö, sem ýmsum hérlendum mönnum er að góðu kunnur. Hann sýndi fram á það í fyrirlestri sínum í Háskóla Íslands 22. október 2018, að aðild Noregs að Orkustofnun ESB-ACER myndi fela í sér brot gegn norsku stjórnarskránni, og þá hlýtur hið sama að eiga við á Íslandi, því að heimildir íslenzku stjórnarskrárinnar til fullveldisframsals eru enn þrengri en hinnar norsku.

Heimssýn hefur í tilefni dagsins fengið góðan gest frá Noregi til að deila með okkur viðhorfum sínum til ESB, EES-aðildarinnar og Þriðja orkupakkans. Hann heitir Eirik Faret Sakariassen og situr í borgarráði Stafangurs og í fylkisstjórn Rogalands fyrir Sosialistisk venstreparti, SV, og hann er formaður Stafangurdeildar SV. Í störfum sínum á þessum vettvöngum verður hann stöðugt var við reglur ESB, sem lýðræðislega kjörnir fulltrúar norsku þjóðarinnar hafa ekki haft nein stefnumótandi áhrif á. Þetta hefur ólýðræðisleg áhrif á samfélagsþróunina að hans mati.

Eirik Faret telur, að útganga Breta úr ESB hljóti að að kalla á endurskoðun á afstöðu Noregs til ESB og að þjóðaratkvæðagreiðsla um aðild Noregs að EES-samninginum sé eðlileg. Hann telur fríverzlunarsamning við ESB að hætti Sviss heppilegra fyrirkomulag en EES-aðild.

Bjóðum velkominn Eirik Faret Sakariassen.